Ynysoedd Ffaro

Ynysfor yng Ngogledd Ewrop rhwng Môr Norwy a Chefnfor yr Iwerydd yw Ynysoedd Ffaro. Arwynebedd y tir yw 1400 km² ac mae'r boblogaeth oddeutu 54,149, sydd tuag 20,000 yn llai nag Ynys Môn. Y brifddinas yw Tórshavn, ar ynys Streymoy. Mae'r ynysoedd yn gorwedd tua hanner ffordd rhwng Norwy, Gwlad yr Iâ a'r Alban. Mae Ynysoedd Ffaro yn dalaith hunanlywodraethol o Ddenmarc ers 1948 gan gymryd cyfrifoldeb am y rhan fwyaf o'u materion, ac eithrio amddiffyn a materion tramor.